text: Betjent sprang i havnen og får dusør
  01 april 2014 kl. 13.58
  En politibetjent fra Syd- og Sønderjyllands Politi i Haderslev har fået en dusør, efter han sprang i havnen.
  Anders Søgaard Kristiansen blev sammen med en kollega kaldt til Haderslev havn tidligt om morgenen den 18. august 2013. 
  En forbipasserende havde set en livløs mand i vandet, men turde ikke selv springe i.
  Anders Søgaard Kristiansen smed straks sit våben og det meste af uniformen og sprang i havnen. 
  Han fik bjærget manden, og gav ham førstehjælp - dog forgæves. Det lykkedes ikke at få ham bragt i live igen.
  Anders Søgaard Kristiansen får nu en dusør for sin indsats.
  